Nog drie hoës vas, vandag in hof saam met AceAce Magashule tydens sy vorige hofverskyning. (Foto: NVG) Drie senior regeringsamptenare sal vandag saam met Ace Magashule, sekretaris-generaal van die ANC, en sy sewe medebeskuldigdes in die Bloemfontein-landdroshof verskyn. Die drie is Donderdag in die vroeë oggendure deur lede van Valke in Bloemfontein in hegtenis geneem in verband met beweerde korrupsie rakende die toekenning van ŉ kontrak om ŉ oudit van asbesdakke in die Vrystaat te doen. “Die bewerings hou verband met ’n kontrak wat deur middel van ’n verkrygingsproses toegeken is, maar wat glo op ’n bedrieglike en korrupte wyse gedoen is,” het kol. Katlego Mogale, Valke-woordvoerder, gesê. “Die kontrak het ten doel gehad om asbesdakke in die Vrystaat te identifiseer en te verwyder. In daardie tydperk is ongemagtigde, onreëlmatige of vrugtelose en verkwistende uitgawes van meer as R255 miljoen aangegaan.” Magashule, destydse Vrystaatse premier, het in November in die hof verskyn en staan tereg op 21 aanklagte van onder meer bedrog, korrupsie en geldwassery. Hy word onder andere daarvan beskuldig dat hy bewus was van onreëlmatige ooreenkomste. Magashule is op borgtog van R200 000 vrygelaat. Magashule se borgtogvoorwaardes behels dat hy die ondersoekbeampte in kennis moet stel indien hy vir ŉ paspoort wil aansoek doen en hy mag nie met die staat se getuie inmeng nie. Die Nasionale Vervolgingsgesag (NVG) het bevestig dat Moroadi Cholota, Magashule se persoonlike assistent toe hy destyds premier was, vir die staat gaan getuig. Die omstrede sakeman Edwin Sodi en ses ander vermeende betrokkenes is ook reeds in verband met die kontrak in hegtenis geneem. Sodi se Blackhead Consulting en oorlede Igo Mpambani se Diamond Hill Trading 74 het die kontrak in 2014 losgeslaan.